KOMISSION ASETUS (ETY) N:o 2137/84,
annettu 25 päivänä heinäkuuta 1984,
hedelmä- ja vihannesalan tuottajajärjestöjen antamien tiettyjen sääntöjen soveltamisalan laajentamista koskevista yksityiskohtaisista soveltamissäännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(), sellaisena kuin se on viimeksi muutettuna asetuksella (ETY) N:o 1332/84(), ja erityisesti sen 15 b artiklan,
sekä katsoo, että
neuvoston asetuksessa (ETY) N:o 3285/83() annetaan yleiset säännöt hedelmä- ja vihannesalan tuottajajärjestön tai tuottajajärjestöjen yhteenliittymän antamien tiettyjen sääntöjen soveltamisalan laajentamisesta; tämän vuoksi olisi annettava yksityiskohtaiset säännöt edellä mainittujen sääntöjen soveltamisesta,
asetuksen (ETY) N:o 1035/72 15 b artiklan 11 kohdassa säädetään velvollisuudesta antaa komissiolle tämän hyväksymistä varten tiedoksi luettelo talousalueista; lisäksi olisi annettava tiedoksi perusteet, joiden avulla voidaan arvioida mainitun artiklan 2 kohdassa säädettyjen edellytysten noudattamista,
asetuksen (ETY) N:o 1035/72 15 b artiklan 3 kohdassa säädetään, että jäsenvaltioiden on annettava komissiolle tiedoksi ne säännöt, jotka ne aikovat saattaa velvoittamaan kaikkia tietyn talousalueen tuottajia; tähän tiedoksiantoon on tarpeen liittää lisätietoja sen arvioimiseksi, onko soveltamisalan laajentamista koskeva pyyntö perusteltu,
asetuksen (ETY) N:o 1035/72 15 b artiklan 6 kohdassa komissiolle annetaan lupa kieltäytyä hyväksymästä sille tiedoksi annettujen sääntöjen soveltamisalan laajentamista tai peruuttaa se; olisi säädettävä määräajasta, jonka jälkeen sääntöjen soveltamisala olisi katsottava laajennetuksi,
asetuksen (ETY) N:o 1035/72 18 a artiklassa säädetään, että sovellettaessa 15 b artiklan 1 kohdan c ja d alakohtaa jäsenvaltioiden on myönnettävä korvausta järjestöön kuulumattomille tuottajille sellaisista tuotteista, joita ei ole pidetty kaupan tai jotka on vedetty markkinoilta; jäsenvaltioiden olisi annettava tuolloin komissiolle tiedoksi kyseisen järjestelmän toiminnan varmistamiseksi nimetyt elimet,
asetuksen (ETY) N:o 1035/72 15 b artiklan 8 kohdassa säädetään, että järjestöön kuulumattomilta tuottajilta voidaan periä tiettyjen kulujen kattamiseksi tarkoitettuja maksuja; asianomaisen jäsenvaltion olisi annettava komissiolle tiedoksi näiden maksujen määrä,
nämä säännöt voidaan saattaa velvoittamaan järjestöön kuulumattomia tuottajia enintään kolmen vuoden ajaksi; tällöin olisi tarkennettava näiden sääntöjen soveltamisen viimeinen päivä, ja
hedelmien ja vihannesten hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN
1 artikla
Sovellettaessa asetuksen (ETY) N:o 1035/72 15 b artiklan 11 kohtaa asianomaisten jäsenvaltioiden on toimitettava komissiolle mainitun artiklan 2 kohdassa tarkoitettu luettelo talousalueista ja samanaikaisesti sen kanssa kaikki tiedot, joiden avulla voidaan arvioida, onko talousalueiden määrittelemisessä noudatettu mainitun artiklan 2 kohdassa säädettyjä edellytyksiä.
2 artikla
Jäsenvaltioiden on annettava komissiolle kunkin talousalueen osalta ja kustakin tuotteesta, jota pyyntö laajentaa sääntöjen soveltamisalaa koskee, tiedoksi:
1) tuottajajärjestö tai tuottajajärjestöjen yhteenliittymä, joka on pyytänyt sääntöjen soveltamisalan laajentamista, sekä ne säännöt, joiden soveltamisalan laajentamista jäsenvaltio harkitsee, ja päivä, jona näiden sääntöjen soveltamisalan laajennus tulee voimaan;
2) järjestöön tai yhteenliittymään kuuluvien tuottajien määrä sekä sellaisen talousalueen tuottajien kokonaismäärä, jonka tuotanto on ensisijaisesti tarkoitettu kaupan pitämiseen; näiden tietojen on oltava ajalta, jona jäsenvaltio jätti pyynnön;
3) talousalueen tuotannon kokonaismäärä sekä tuottajajärjestön tai yhteenliittymän toimesta kaupan pidetyn tuotannon määrä viimeisimmältä markkinointivuodelta, jolta nämä tiedot ovat saatavilla;
4) asetuksen (ETY) 1035/72 15 b artiklan 1 kohdassa säädettyjen kuulemisten tulokset.
3 artikla
Muut kuin asetuksen (ETY) 1035/72 15 b artiklan 1 kohdan c alakohdassa tarkoitetut säännöt tulevat velvoittaviksi 30 päivän kuluttua siitä, kun ne on annettu komissiolle tiedoksi, mikäli komissio ei ole tähän määräaikaan mennessä päättänyt mainitun artiklan 6 kohdan mukaisesti, että niitä ei voida tehdä velvoittaviksi.
4 artikla
Jäsenvaltioiden on annettava jokaisen markkinointivuoden alussa tiedoksi komissiolle kunkin talousalueen osalta ne tuottajajärjestöt tai muut luonnolliset henkilöt tai oikeushenkilöt, jotka on nimetty poistamaan tuotteet, joita ei voida pitää kaupan tai jotka on vedetty markkinoilta asetuksen (ETY) N:o 1035/72 15 b 9 kohdan mukaisesti.
5 artikla
Sovellettaessa asetuksen (ETY) N:o 1035/72 15 b artiklan 8 kohtaa jäsenvaltioiden on ilmoitettava komissiolle niiden jäsenmaksujen kokonaismäärä, jotka tuottajajärjestöön tai yhteenliittymään kuulumattomat yksittäiset tuottajat ovat velkaa, samoin kuin mainitun kohdan ensimmäisessä ja toisessa luetelmakohdassa tarkoitettujen erilaisten kulujen luonne.
6 artikla
Säännöt, joiden soveltamisalaa on laajennettu soveltamisalan laajentamista koskevan järjestelmän kolmena ensimmäisenä soveltamisvuotena, ovat voimassa ainoastaan mainitun järjestelmän kolmantena soveltamisvuotena alkavan markkinointivuoden loppuun saakka.
7 artikla
Jäsenvaltioiden on tarkistettava, että asetuksen (ETY) N:o 3285/83 3 artiklan toisessa luetelmakohdassa säädetyt edellytykset edustavuudesta on täytetty, ja annettava tästä tieto komissiolle ennen järjestelmän kolmantena soveltamisvuotena alkaneen markkinointivuoden loppua.
8 artikla
Niiden jäsenvaltioiden, jotka ovat saattaneet sääntöjen soveltamisalan laajentamisen velvoittavaksi, on annettava säännöt, joiden soveltamisalaa on laajennettu, tiedoksi komissiolle ja muille jäsenvaltioille.
9 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä heinäkuuta 1984.